ค่าเงินบาททรงตัวโดยไม่แทรกแซง
ธปท.เผยเงินบาทเคลื่อนไหวทรงตัวมากขึ้น โดยที่ธปท.ไม่ได้แทรกแซง และอัตราดอกเบี้ยก็ไม่ได้มีผลกดดันเงินทุนไหลเข้า
22 ก.พ. 2556

ธปท.เผยเงินบาทเคลื่อนไหวทรงตัวมากขึ้น โดยที่ธปท.ไม่ได้แทรกแซง และอัตราดอกเบี้ยก็ไม่ได้มีผลกดดันเงินทุนไหลเข้า 
นายประสาร ไตรัตน์วรกุล ผู้ว่าการ ธนาคารแห่งประเทศไทย(ธปท.) กล่าวว่า ค่าเงินบาทในช่วง 2-3 สัปดาห์ที่ผ่านมาเริ่มนิ่งและทรงตัวแบบออโตเมติก โดยที่ธปท.ไม่ต้องเข้าแทรกแซง และระดับอัตราดอกเบี้ยนโยบายที่คงไว้ ก็ไม่ได้มีอิทธิ หรือมีผลให้เงินทุนไหลเข้ามาเพิ่มเติม จนกดดันเงินบาทแข็งค่าขึ้น เหมือนช่วงต้นปีนี้ที่มีเงินทุนไหลเข้ามามากจนทำให้เงินบาทแข็งค่าขึ้น ซึ่งเป็นเรื่องปกติของการไล่ราคา เพราะช่วงนั้นเงินบาทแข็งค่าน้อยกว่าสกุลอื่นๆในภูมิภาคจึงถูกไล่ราคาให้แข็งค่าขึ้น แต่ขณะนี้เงินบาทแข็งค่าใกล้เคียบกับสกุลอื่นแล้วจึงเริ่มเห็นเงินบาทนิ่งขึ้นและทรงตัวตามธรรมชาติของตลาด
“ตอนนี้เงินบาทนิ่งทรงตัว โดยที่ธปท.ไม่ต้องเข้าแทรกแซงและเรื่องอัตราดอกเบี้ยก็ไม่ได้มีอิทธิพล แต่มันเป็นการใช้อัตราแลกเปลี่ยนที่เป็น automatic breaker ”  นายประสารกล่าว
นายประสาร กล่าวว่า ส่วนมาตรการดูแลเงินทุนไหลเข้า ธปท.ได้มีการเตรียมการดูแลไว้แล้ว แต่คงยังไม่สามารถเปิดเผยในรายละเอียดได้ อย่างไรก็ตามในการดูแลต้องมีเครื่องมือ ทั้งการใช้อัตราแลกเปลี่ยนที่ยืดหยุ่น มาตรการสนับสนุนเงินทุนไหลออกไปลงทุนต่างประเทศอย่างต่อเนื่อง โดยกฎเกณฑ์อะไรที่เกี่ยวข้องกับอำนาจของคลัง ธปท.ก็ได้ส่งเรื่องให้คลังพิจารณาแล้ว ขณะเดียวกันก็อาจมีมาตรการแทรกแซงตลาดที่ต้องดำเนินการในจังหวะเหมาะสม เพราะทำมากไม่ได้เนื่องจากมีต้นทุนและเกิดภาระขาดทุนสะสมเพิ่ม รวมถึงการพิจารณามาตรการป้องปราม